สังคมกองทุนรวม ประจำวันศุกร์ที่ 20 ม.ค. 2555 ประกาศปรับ ครม.วันก่อน
สังคมกองทุนรวม ประจำวันศุกร์ที่ 20 ม.ค. 2555 ประกาศปรับ ครม.วันก่อน
20 ม.ค. 2555

สังคมกองทุนรวม ประจำวันศุกร์ที่ 20 ม.ค. 2555 ประกาศปรับ ครม.วันก่อน
โดย..แฟมิลี่ โนฮาว
ไม่ได้มีผลสะท้อนอะไรไปยังตลาดหุ้น แม้ว่าจะมีการเปลี่ยนตัว รมว.คลัง ก็ตาม...
ส่วนดัชนีหุ้นก็เคลื่อนไหวแกว่งตัวทั้งแดนบวกและลบ นักลงทุนต่างชาติหันเข้ามาซื้อสุทธิกันอีกเมื่อวันก่อน ก็หวังว่าจะมีแรงซื้อเข้ามาต่อเนื่องดันดัชนีให้เขยิบไปได้มากกว่านี้...
ดัชนีหุ้นขยับขึ้น NAV กองทุนหุ้นก็น่าจะขยับตัวตาม ใครซื้อกองทุนหุ้นไว้ให้หมั่นตรวจสอบด้วย...
กิจกรรมกองทุนเริ่มกลับมาคึกคักกันตั้งแต่ต้นปี บลจ.กิมเอ็ง เปิดตัว CEO คนใหม่ คุณไววิทย์ อุทัยเฉลิม คุ้นเคยกันอยู่ในแวดวงกองทุนรวม เพราะเคยผ่านค่าย ING มาก่อน รวมทั้งมีประสบการณ์บริหารสินทรัพย์ให้กับ Bank Thai Asset Management และ Ploenchit Capital มาแล้ว..
ส่วนนโยบายปีนี้ตั้งเป้า AUM หลักหมื่นล้านบาท โดยมีฐานลูกค้าจากโบรกเกอร์ในเครือ ...
มาดูกองทุนเปิดใหม่ช่วงนี้ มีขายกองตราสารหนี้กันอย่างสม่ำเสมอ บลจ.ทิสโก้ เปิดขายกองทุนตราสารหนี้ระยะสั้น อายุ 6 เดือน คาดหมายผลตอบแทนประมาณ 3.203.30% ต่อปี ขาย IPO ถึงวันที่ 23 ม.ค.
ส่วนลูกค้าของ บลจ.ไทยพาณิชย์ ก็มีกองตราสารหนี้ระยะสั้นให้ซื้อเหมือนกัน โดยออกมาพร้อมกัน 3 กอง มีทั้งอายุ 3 เดือน และ 6 เดือน คาดให้ผลตอบแทน 2.903.30% ต่อปี ขาย IPO ถึงวันจันทร์หน้าเช่นกัน...
บลจ.แอสเซท พลัส เปิดขายและซื้อคืนกองทุนตราสารหนี้ระยะสั้นรอบใหม่ระหว่างวันที่ 2326 ม.ค.นี้ รวม 4 กอง มีทั้งอายุ 3 เดือน และ 6 เดือน ผลตอบแทนอยู่ระหว่าง 2.803.15% ต่อปี.
ส่วนนักลงทุนท่านใดที่จองซื้อ หุ้นกู้บริษัท ปตท. ไว้ รอลุ้นวันจันทร์หน้าจะมีพิธีจัดสรรหุ้นกู้สกุลบาทครั้งที่ 1/2555 ด้วยวิธีสุ่มคัดเลือก (Random) โดยใช้ระบบของ SETTRADE...
สุดสัปดาห์นี้เป็นเทศกาลตรุษจีน ศุภกร สุนทรกิจ เอ็มดี บลจ.เกียรตินาคิน ก็เลยออกทาร์เก็ตฟันด์ ให้เอาเงินแต๊ะเอียมาลงทุนในทองคำกันดีกว่า ชื่อกองทุน KK Gold Target 7% ลงทุนในกองทุนรวมทองคำ ETF หลายกองที่จดทะเบียนในตลาดต่างประเทศ เน้นบริหารเชิงรุก จับจังหวะการปรับตัวของราคาทองคำเพื่อสร้างผลตอบแทน 7% ใน 7 เดือน ขาย IPO ถึงวันที่ 23 ม.ค...
หากซื้อกองทองคำยังไม่จุใจ ก็มาฟังสัมมนาดีๆ บลจ.บัวหลวง จัดเรื่อง “ทองคำ...พื้นฐาน หรือฟองสบู่” ในช่วงบ่ายวันจันทร์ที่ 30 ม.ค.นี้ ที่หอประชุมศาสตราจารย์สังเวียนฯ อาคารตลาดหลักทรัพย์ฯ ขนเอากูรูด้านทองคำมาเพียบ ส่วนกองทุนทองคำของค่ายนี้มีมากถึง 3 กอง ใครจะลงทุนเพิ่มในช่วงตรุษจีนก็ได้ คือ กองทุนรวมบัวหลวงโกลด์เพื่อการเลี้ยงชีพ กองทุนบัวหลวงโกลด์ฟันด์ และกองทุนรวมบัวหลวงเชโกลด์อีทีเอฟ